L 200/6
EL
Επίσημη Εφημερίδα της Ευρωπαϊκής Ένωσης
10.8.2023
(5)
62 κατασκευαστές επιβατικών αυτοκινήτων και 47 κατασκευαστές ελαφρών επαγγελματικών οχημάτων γνωστοποίησαν στην Επιτροπή σφάλματα στα δεδομένα, σύμφωνα με το άρθρο 7 παράγραφος 5 πρώτο εδάφιο του κανονισμού (ΕΕ) 2019/631.
Η Επιτροπή επιβεβαίωσε τα σφάλματα που γνωστοποιήθηκαν από τους κατασκευαστές, καθώς και τους λόγους διόρθωσής τους.
(6)
Για 4 κατασκευαστές επιβατικών αυτοκινήτων και 7 κατασκευαστές ελαφρών επαγγελματικών οχημάτων, όλα τα οχήματα που δηλώθηκαν στο προσωρινό σύνολο δεδομένων ήταν εκτός του πεδίου εφαρμογής του κανονισμού (ΕΕ) 2019/631.
Για 1 κατασκευαστή επιβατικών αυτοκινήτων και 1 κατασκευαστή ελαφρών επαγγελματικών οχημάτων, κανένα από τα οχήματα στο προσωρινό σύνολο δεδομένων δεν είχε δηλωμένη τιμή για τις ειδικές εκπομπές CO2 της παγκόσμιας εναρμονισμένης διαδικασίας δοκιμών ελαφρών οχημάτων (στο εξής: WLTP) που αποτελεί προϋπόθεση για τον υπολογισμό της επίδοσης του κατασκευαστή κατά το ημερολογιακό έτος 2021.
Ως εκ τούτου, οι συγκεκριμένοι κατασκευαστές δεν περιλαμβάνονται στην παρούσα απόφαση.
(7)
Από την επαλήθευση των σφαλμάτων από την Επιτροπή, καθίσταται απαραίτητη η επιβεβαίωση ή η τροποποίηση των προσωρινών υπολογισμών για συνολικά 88 κατασκευαστές επιβατικών αυτοκινήτων και 63 κατασκευαστές ελαφρών επαγγελματικών οχημάτων.
(8)
Σύμφωνα με το άρθρο 2 παράγραφος 4 του κανονισμού (ΕΕ) 2019/631, οι κατασκευαστές οι οποίοι, μαζί με όλες τις συνδεδεμένες με αυτούς επιχειρήσεις, είναι υπεύθυνοι για λιγότερες από 1 000 ταξινομήσεις καινούργιων οχημάτων κατά το προηγούμενο ημερολογιακό έτος εξαιρούνται από την υποχρέωση επίτευξης στόχου ειδικών εκπομπών.
Ωστόσο, ενδείκνυται να υπολογίζουν και να δηλώνουν τις μέσες ειδικές εκπομπές CO2 τους, καθώς και τον αριθμό των καινούργιων οχημάτων που ταξινομήθηκαν.
(9)
Σύμφωνα με το άρθρο 4 του κανονισμού (ΕΕ) 2019/631, ο κατασκευαστής πρέπει να θεωρείται ότι συμμορφώνεται με τον στόχο ειδικών εκπομπών του εάν οι μέσες ειδικές εκπομπές CO2 του δεν υπερβαίνουν τον στόχο ειδικών εκπομπών του.
Για τους κατασκευαστές που είναι μέλη ομάδας, σύμφωνα με το άρθρο 6 του κανονισμού (ΕΕ) 2019/631, η συμμόρφωση πρέπει να αξιολογείται στο επίπεδο της ομάδας.
Για τους κατασκευαστές ή τις ομάδες κατασκευαστών στους οποίους ή στις οποίες χορηγήθηκε παρέκκλιση από τους στόχους ειδικών εκπομπών τους το ημερολογιακό έτος 2021 σύμφωνα με το άρθρο 10 του κανονισμού (ΕΕ) 2019/631, οι μέσες ειδικές εκπομπές CO2 πρέπει να αξιολογούνται ως προς τη συμμόρφωσή τους με τους στόχους παρεκκλίσεων που τους έχουν χορηγηθεί.
(10)
Δύο κατασκευαστές επιβατικών αυτοκινήτων, η Subaru Corporation και η Jaguar Land Rover Limited, απέσυραν τις αιτήσεις τους για παρεκκλίσεις από τους στόχους ειδικών εκπομπών τους για το ημερολογιακό έτος 2021 και σχημάτισαν ομάδες με άλλους κατασκευαστές για το συγκεκριμένο ημερολογιακό έτος.
Κατά συνέπεια, για τους εν λόγω κατασκευαστές, δεν ισχύουν πλέον οι παρεκκλίσεις από τους στόχους ειδικών εκπομπών τους για το ημερολογιακό έτος 2021 και η συμμόρφωσή τους πρέπει να αξιολογείται στο επίπεδο της ομάδας.
(11)
Σύμφωνα με το άρθρο 5 του κανονισμού (ΕΕ) 2019/631, για τον υπολογισμό των μέσων ειδικών εκπομπών CO2 των κατασκευαστών επιβατικών αυτοκινήτων, κάθε καινούργιο επιβατικό αυτοκίνητο με ειδικές εκπομπές CO2 κάτω των 50 g CO2/km υπολογίζεται ως 1,67 επιβατικά αυτοκίνητα το 2021, με συμβολή «υπερμορίων» έως 7,5 g CO2/km την περίοδο από το 2020 έως το 2022 για κάθε κατασκευαστή ή ομάδα κατασκευαστών.
(12)
Η εξοικονόμηση εκπομπών CO2 που επιτυγχάνεται με τη χρήση καινοτόμων τεχνολογιών (στο εξής: οικολογικές καινοτομίες), οι οποίες έχουν επαληθευμένη συμβολή στη μείωση των εκπομπών CO2 και έχουν εγκριθεί από την Επιτροπή, σύμφωνα με το άρθρο 11 του κανονισμού (ΕΕ) 2019/631, λαμβάνεται υπόψη για τον υπολογισμό των μέσων ειδικών εκπομπών CO2, με συνολική συνεισφορά έως 7 g CO2/km για κάθε κατασκευαστή ή ομάδα κατασκευαστών.
Κατά το ημερολογιακό έτος 2021 πρέπει να λαμβάνεται υπόψη μόνο η εξοικονόμηση CO2 από οικολογικές καινοτομίες που προσδιορίζεται με αναφορά στην WLTP.
(13)
Οι φάκελοι με πλήρη δεδομένα για τη μάζα σε κατάσταση ετοιμότητας λειτουργίας και τις εκπομπές CO2, αλλά με ελλιπείς ή εσφαλμένους αριθμούς ταυτοποίησης οχήματος (κωδικός σφάλματος Β) θα πρέπει επίσης να συμπεριλαμβάνονται στον υπολογισμό των στόχων ειδικών εκπομπών και των μέσων ειδικών εκπομπών CO2.
Ωστόσο, δεδομένου ότι οι κατασκευαστές δεν μπορούν να επαληθεύσουν ή να διορθώσουν τους εν λόγω φακέλους, ενδείκνυται να εφαρμόζεται περιθώριο σφάλματος για τον προσδιορισμό της απόκλισης από τον στόχο του οικείου κατασκευαστή.
(14)
Το περιθώριο σφάλματος υπολογίζεται ως η διαφορά μεταξύ της απόκλισης των μέσων ειδικών εκπομπών CO2 από τον στόχο ειδικών εκπομπών, λαμβάνοντας υπόψη όλες τις ταξινομήσεις που δεν είναι δυνατόν να επαληθευτούν από τον κατασκευαστή.
Ανεξαρτήτως του αν η εν λόγω διαφορά είναι θετική ή αρνητική, το περιθώριο σφάλματος που εφαρμόζεται βελτιώνει πάντοτε τη θέση του κατασκευαστή αναφορικά με τον στόχο ειδικών εκπομπών του.